সাতসকালে লেকটাউনে ব্যবসায়ীর বাড়িতে সিবিআই তল্লাশি

কলকাতা: সাত সকালে লেকটাউনে সিবিআইয়ের তল্লাশি অভিযান ঘিরে চাঞ্চল্য। ব্যাঙ্ক প্রতারণা মামলার তদন্তে বৃহস্পতিবার লেকটাউনের A ব্লকের ২১৪ নম্বর বাড়িতে হানা দেয় সিবিআইয়ের একটি বিশেষ টিম। সূত্রের খবর, ওই বাড়িতে থাকেন ব্যবসায়ী ওম প্রকাশ পান্ডে।

শুক্রবার সকাল থেকেই কলকাতা সহ রাজ্যের বিভিন্ন জায়গায় একযোগে তল্লাশি চালাচ্ছে কেন্দ্রীয় তদন্তকারী সংস্থা। আসানসোল ও কলকাতা মিলিয়ে প্রায় ২৪টি জায়গায় চলছে ইডির অভিযান। এবার শহর কলকাতার লোকটাউনে এক ব্যবসায়ীর বাড়িতে তল্লাশি চালাচ্ছে সিবিআই-র আধিকারিকরা। সূত্রের খবর, কেন্দ্রীয় বাহিনীর জওয়ানদের সঙ্গে নিয়ে তদন্তকারী অফিসাররা সাতসকালে সেই বাড়িতে প্রবেশ করেন। গুরুত্বপূর্ণ নথি ও ডিজিটাল ডেটা খোঁজার কাজ চলছে বলে জানা গিয়েছে। তল্লাশির সময় বাড়ির ভেতরের বিভিন্ন ঘর ঘিরে একাধি টিম মোতায়েন করা হয়েছে। বাড়ির চারদিক ঘিরে ফেলেছে কেন্দ্রীয় আধিকারিকরা।

আরও পড়ুন: কয়লা উত্তোলনের টেন্ডারে দুর্নীতির অভিযোগে আসানসোল ও কলকাতায় একযোগে তল্লাশি ইডির

শুক্রবার সকালে কলকাতার সল্টলেক, আসানসোল, দুর্গাপুর, পুরুলিয়া, ঝাড়খণ্ড, হাওড়ার একাধিক জায়গায় হাজির হন ইডি আধিকারিকরা। প্রতিটি দলের সঙ্গে রয়েছে কেন্দ্রীয় বাহিনীর জওয়ানরা। সবকটি ঠিকানাই ঘিরে ফেলেছে তাঁরা। দেখা যায়, অফিসাররা পৌঁছে গেলেও অধিকাংশ অফিস ও বাড়ির মূল গেটে তালা। দীর্ঘক্ষণ ধরে বাইরে অপেক্ষায় অফিসাররা।